આ દશ્ય તો મારી કલ્પનાથી પર હતું. હું એટલો તો સ્તબ્ધ થઈ ગયો હતો કે મને સમજ નહોતી પડતી કે શું થઈ રહ્યું છે, મારે શું કરવું જોઈએ. પહેલાં તો લાગ્યું કે બિચારી ગાયને કશી ઈજા થઈ હશે, પણ એ તો સાજી સમી લાગતી હતી. કશેથી પણ લોહી નહોતું વહ્યું અને કોઈ હાડકું પણ ભાંગ્યું ન હતું. પણ એ તો વધુ ને વધુ જોરથી બરાડતી હતી અને તરફડતી હતી. હું એની પાસે ગયો. મને જોઈને એ ગભરાઈ ગઈ હોય તેમ ઘણી મુશ્કેલીથી ચાલીને દૂર ખસી ગઈ. હજુ તો હું વિચાર જ કરતો હતો કે મારે શું કરવું જોઈએ ત્યાં તો મેં આશ્ચર્યમાં ગરકાવ કરી નાખે એવું અદ્દભુત દશ્ય જોયું. મેં મારી જિંદગીમાં કદી આવું જોયું ન હતું. ગાય વિયાઈ રહી હતી ! હું વિસ્ફારિત નયને જોઈ રહ્યો. એક વાછરડું ધીમેથી એ લીલાછમ ઘાસ પર ટપકી પડ્યું. ગાયનું કણસવું બંધ થઈ ગયું અને એ તાજા જન્મેલા વાછરડાના શરીર પરથી લોહી અને પ્રવાહી ચાટી રહી હતી. વાછરડું બહુ જ નાનું અને નાજુક લાગતું હતું. એ ઘેરા કથ્થઈ રંગનું હતું અને પડતું આખડતું ચાલવાની કોશિશ કરી રહ્યું હતું. હું આશ્ચર્યચકિત જોઈ જ રહ્યો. કેટલું અકલ્પ્ય હતું આ દશ્ય મારે માટે !